text: РЕШЕНИЕ НА EВРОПЕЙСКАТА ЦЕНТРАЛНА БАНКА
  от 12 март 2014 година
  за изменение на Решение ЕЦБ/2013/35 относно допълнителни мерки по отношение на операции по рефинансиране на Евросистемата и допустимост на обезпечения
  (ЕЦБ/2014/11)
  (2014/328/EС)
  УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
  като взе предвид Договора за функционирането на Европейския съюз, и по-специално член 127, параграф 2, първо тире от него,
  като взе предвид Устава на Европейската система на централните банки и на Европейската централна банка, и по-специално член 3.1, първо тире и членове 12.1, 14.3 и 18.2 от него,
  като взе предвид Насоки ЕЦБ/2011/14 от 20 септември 2011 г. относно инструментите и процедурите на паричната политика на Евросистемата (1) и Решение ЕЦБ/2013/6 от 20 март 2013 г. относно правилата за използване като обезпечение за операциите по паричната политика на Евросистемата на собствено ползвани необезпечени държавно гарантирани банкови облигации (2),
  като има предвид, че:
  (1)
  Съгласно член 18.1 от Устава на Европейската система на централните банки и на Европейската централна банка, Европейската централна банка (ЕЦБ) и националните централни банки на държавите членки, чиято парична единица е еврото (наричани по-долу „НЦБ“), могат да осъществяват кредитни операции с кредитните институции и други участници на пазара, при които предоставянето на заеми се основава на адекватни обезпечения. Стандартните условия, при които ЕЦБ и НЦБ са готови да извършват кредитни операции, включително критериите, определящи допустимостта на обезпечения за целите на кредитни операции на Евросистемата, са установени в приложение I към Насоки ЕЦБ/2011/14, както и в Решение ЕЦБ/2013/6 и Решение ЕЦБ/2013/35 (3).
  (2)
  Съгласно раздел 1.6 от приложение I към Насоки ЕЦБ/2011/14 Управителният съвет може по всяко време да променя инструментите, условията, критериите и процедурите за извършването на операции по паричната политика на Евросистемата.
  (3)
  На 17 юли 2013 г. Управителният съвет взе решение да засили допълнително рамката си за контрол на риска чрез коригиране на критериите за допустимост и допустимите отклонения, които се прилагат спрямо обезпечения, приети за операции на паричната политика на Евросистемата, и чрез приемане на някои допълнителни мерки за подобряване на цялостната съгласуваност на рамката и прилагането ѝ на практика. Тези мерки са установени в Решение ЕЦБ/2013/35.
  (4)
  По отношение на рейтинговите изисквания за обезпечените с активи ценни книжа е необходимо да се въведат допълнителни подобрения в Решение ЕЦБ/2013/35, което следва да бъде съответно изменено,
  ПРИЕ НАСТОЯЩОТО РЕШЕНИЕ:
  Член 1
  Изменение
  Член 6 от Решение ЕЦБ/2013/35 се изменя, както следва:
  1.
  Параграф 2 се заменя със следното:
  „2. Прагът за кредитно качество, приложим по отношение на обезпечени с активи ценни книжа, както е предвидено в раздел 6.3 от приложение I към Насоки ЕЦБ/2011/14, съответства на степен на кредитно качество (СКК) 2 по хармонизираната рейтингова скала на Евросистемата („А“) (4). Всички обезпечени с активи ценни книжа имат поне две кредитни оценки на ниво „А“ от призната АВКО за емисията.
  (4) Рейтинг „A“ е рейтинг от най-малко „A3“ от Moody's, „A-“ от Fitch или Standard & Poor's или „AL“ от DBRS.“" 						
  2.
  Параграф 3 се заличава.
  Член 2
  Влизане в сила
  Настоящото решение влиза в сила на 1 април 2014 г.
  Съставено във Франкфурт на Майн на 12 март 2014 година.